聞舂
作者：趙蕃
朝代：宋

paragraphs: 我居田野間，糴米如賃傭。
晴天得曬暴，雨日還燎烘。
晝役薪水事，故嘗多夜舂。
簸之有餘穀，再以瓶罍充。
時時付手碓，玉粒勝腐紅。
三年食官倉，塵土填腹胸。
歸乃值歲歉，半菽了不供。
餬口於四方，指囷其誰逢。
啼號蹔遠耳，夢寐深有攻。
宦遊竟何得，不如學爲農。
水旱縱莫逃，穮蔉年會豐。
因聞村舂聲，竟曉成噞喁。